КIуэкIуэ Юрий Къэбэрдей-Балъкъэр Республикэм Террорым пэщIэтынымкIэ и комиссэмрэ КъБР-м щыIэ Оперативнэ штабымрэ я зэIущIэ иригъэкIуэкIащ
КъБР-м и Iэтащхьэ КIуэкIуэ Юрий дыгъуасэ Правительствэм и Унэм щригъэкIуэкIащ Къэбэрдей-Балъкъэр Республикэм Террорым пэщIэтынымкIэ и комиссэмрэ КъБР-м щыIэ оперативнэ штабымрэ я зэIущIэ. Абы щытепсэлъыхьащ терроризмэм и шынагъуэ къэмыгъэхъунымкIэ, цIыхухэм лей къатемыгъэхьэнымкIэ, республикэм и щIыналъэм законымрэ жылагъуэ хабзэмрэ щыхъумэнымкIэ зэфIэгъэкIын хуей Iуэху хэхахэм.
Хабзэхъумэ органхэм, муниципальнэ щIыналъэхэм я Iэтащхьэхэм хуагъэуващ щIалэгъуалэр хабзэншагъэхэм ящыхъумэным хуэунэтIа профилактикэ лэжьыгъэр ирагъэфIэкIуэну. Экстремизмэм и идеологием пэщIэтыным хуэгъэзауэ информацэм и Iэмалхэр къызэщIэгъэуIуэнымкIэ къалэнхэр яубзыхуащ.
ЗэIущIэм хэтащ КъБР-м и Правительствэм и УнафэщI Мусуков Алий, КъБР-м щыIэ федеральнэ инспектор Глущенкэ Владимир, КъБР-м и прокурор Жариков Олег сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
